b'\n_START_ARTICLE_\nUcenicul asasinului\n_START_SECTION_\nIntriga\n_START_PARAGRAPH_\nPrima carte a acestei trilogii acoper\xc4\x83 \xc3\xaenceputul vie\xc8\x9bii bastardului FitzChivalry (literar "bastardul lui Chivalry": Fitz - bastard, Chivalry - numele tat\xc4\x83lui s\xc4\x83u) \xc3\xaen castelul Buckkeep, unde se antreneaz\xc4\x83 ca asasin, ap\xc4\x83r\xc3\xa2nd tronul de unchiul s\xc4\x83u ambi\xc8\x9bios, Regal, chiar \xc8\x99i cu pre\xc8\x9bul vie\xc8\x9bii._NEWLINE_Povestea \xc3\xaencepe \xc3\xaen momentul \xc3\xaen care Fitz este dus de bunicul s\xc4\x83u din partea mamei la avanpostul Moonseye, aflat sub comanda prin\xc8\x9bului Verity, al doilea fiu al regelui Shrewd. El este dat \xc3\xaen grija unui soldat, cu men\xc8\x9biunea c\xc4\x83 e fiul nelegitim al viitorului rege, Chivalry. Soldatul \xc3\xael duce pe b\xc4\x83iat la prin\xc8\x9bul Verity, care ordon\xc4\x83 s\xc4\x83-i fie dat spre cre\xc8\x99tere lui Burrich, gr\xc4\x83jdarul \xc8\x99i soldatul lui Chivalry. Al\xc4\x83turi de Burrich, Fitz c\xc4\x83l\xc4\x83tore\xc8\x99te la Buckkeep, re\xc8\x99edin\xc8\x9ba clanului Farseer. Pentru a-l proteja pe b\xc4\x83iat, Chivalry abdic\xc4\x83 din pozi\xc8\x9bia de viitor rege \xc8\x99i, \xc3\xaempreun\xc4\x83 cu so\xc8\x9bia sa, Lady Patience, se retrage la Withywoods \xc3\xaenainte de sosirea acestuia. Fitz nu-\xc8\x99i aminte\xc8\x99te s\xc4\x83-\xc8\x99i fi \xc3\xaent\xc3\xa2lnit vreodat\xc4\x83 tat\xc4\x83l, dar se apropie de fratele acestuia, Verity, \xc3\xaen timp ce Regal, fratele pe jum\xc4\x83tate vitreg al lui Chivalry \xc8\x99i Verity, \xc3\xael trateaz\xc4\x83 r\xc4\x83u cu orice ocazie. _NEWLINE_Burrich, m\xc3\xa2na dreapt\xc4\x83 a tat\xc4\x83lui s\xc4\x83u, r\xc4\x83m\xc3\xa2ne responsabil de \xc3\xaengrijirea \xc8\x99i cre\xc8\x99terea celui numit acum FitzChivalry, lucru de care se achit\xc4\x83 c\xc3\xa2t de bine poate, lu\xc3\xa2ndu-l al\xc4\x83turi de el la grajduri. Fitz \xc3\xae\xc8\x99i \xc3\xaenva\xc8\x9b\xc4\x83 repede \xc3\xaendatoririre \xc8\x99i tr\xc4\x83ie\xc8\x99te la grajduri al\xc4\x83turi de Burrich timp de mai bine de un an, av\xc3\xa2nd grij\xc4\x83 de animale. Dar Fitz se simte singur \xc8\x99i devine prieten apropiat cu un c\xc4\x83\xc8\x9belu\xc8\x99 pe nume Curiosul. B\xc4\x83iatul posed\xc4\x83 un dar str\xc4\x83vechi \xc8\x99i periculos, "Harul", care \xc3\xaei permite leg\xc4\x83tura telepatic\xc4\x83 cu animalele, lucru pe care \xc3\xael folose\xc8\x99te pentru a \'deveni una\' cu Curiosul. Burrich descoper\xc4\x83 leg\xc4\x83tura lui Fitz \xc8\x99i \xc3\xael \xc3\xaendep\xc4\x83rteaz\xc4\x83 pe Curios, distrug\xc3\xa2nd-o. Fitz crede c\xc4\x83 b\xc4\x83rbatul a ucis c\xc3\xa2inele, lucru care \xc3\xael face s\xc4\x83 se team\xc4\x83 de el. Singura companie de care mai are parte b\xc4\x83iatul se afl\xc4\x83 \xc3\xaen ora\xc8\x99ul Buckkeep, din ea f\xc4\x83c\xc3\xa2nd parte \xc8\x99i o fat\xc4\x83 cu 2 ani mai mare ca el, pe nume Molly._NEWLINE_\xc3\x8en cele din urm\xc4\x83, Fitz accept\xc4\x83 s\xc4\x83 devin\xc4\x83 \'omul regelui\', leg\xc3\xa2ndu-se prin jur\xc4\x83m\xc3\xa2nt s\xc4\x83 \xc3\xael slujeasc\xc4\x83 pe Shrewd. Fiind luat \xc3\xaen slujba lui, i se d\xc4\x83 o camer\xc4\x83 \xc3\xaen turn \xc8\x99i este dat la \xc8\x99coala de lupt\xc4\x83 a lui Hod. \xc3\x8entr-o noapte face cuno\xc8\x99tin\xc8\x9b\xc4\x83 cu Chade, un asasin foarte priceput, care \xc3\xael \xc3\xaenva\xc8\x9b\xc4\x83 tainele meseriei lui. Fitz se arat\xc4\x83 a fi talentat \xc8\x99i \xc3\xae\xc8\x99i \xc3\xaendepline\xc8\x99te con\xc8\x99tiincios \xc3\xaendatoririle primite de la rege. \xc3\x8entre timp, de la Withywoods sose\xc8\x99te vestea mor\xc8\x9bii lui Chivalry, \xc3\xaentr-un accident de c\xc4\x83l\xc4\x83rie, de\xc8\x99i zvonurile o suspecteaz\xc4\x83 de asasinat pe regina Desire, a doua so\xc8\x9bie a regelui Shrewd \xc8\x99i mama lui Regal. _NEWLINE_\xc3\x8en timp ce Fitz cre\xc8\x99te la Buckkeep, \xc8\x9b\xc4\x83rmurile Celor \xc8\x98ase Regate sunt atacate de Str\xc4\x83inii cunoscu\xc8\x9bi sub numele de Pira\xc8\x9bii Cor\xc4\x83biilor Ro\xc8\x99ii. Ei atac\xc4\x83 ora\xc8\x99ele \xc8\x99i satele, lu\xc3\xa2nd ostatici dar fur\xc3\xa2nd pu\xc8\x9bin lucruri, ceea ce face ca atacurile lor s\xc4\x83 par\xc4\x83 f\xc4\x83r\xc4\x83 motiv. Ostaticii sunt trimi\xc8\x99i \xc3\xaenapoi redu\xc8\x99i la stadiul de animale, agresive \xc8\x99i lipsite de sentimente. De\xc8\x99i poate sim\xc8\x9bi orice fiin\xc8\x9b\xc4\x83 vie, fie ea om sau animal, Fitz constat\xc4\x83 c\xc4\x83 ace\xc8\x99ti neoameni sunt dincolo de puterea sa de percep\xc8\x9bie. Neoamenii devin ho\xc8\x9bi \xc8\x99i criminali, jefuind regiunea \xc8\x99i aduc\xc3\xa2nd un nou blestem asupra Celor \xc8\x98ase Ducate._NEWLINE_\xc3\x8en cele din urm\xc4\x83, Fitz ajunge \xc3\xaen clasa celor care \xc3\xaenva\xc8\x9b\xc4\x83 Me\xc8\x99te\xc8\x99ugul, o vraj\xc4\x83 care permite celui ce o folose\xc8\x99te s\xc4\x83 \xc3\xaemp\xc4\x83rt\xc4\x83\xc8\x99easc\xc4\x83 g\xc3\xa2nduri \xc8\x99i putere. Galen, profesorul s\xc4\x83u, \xc3\xael dispre\xc8\x9buie\xc8\x99te pe Fitz, de\xc8\x99i \xc3\xael divinizeaz\xc4\x83 pe tat\xc4\x83l acestuia (ulterior se reveleaz\xc4\x83 faptul c\xc4\x83, \xc3\xaentr-un moment de furie, Chivalry i-a imprimat aceast\xc4\x83 loialitate fals\xc4\x83, folosind Me\xc8\x99te\xc8\x99ugul). \xc3\x8en timpul orelor, Galen \xc3\xael trateaz\xc4\x83 pe Fitz f\xc4\x83r\xc4\x83 respect, numindu-l "bastard", \xc3\xaei saboteaz\xc4\x83 \xc3\xaenv\xc4\x83\xc8\x9barea Me\xc8\x99te\xc8\x99uglui \xc8\x99i chiar \xc3\xaencearc\xc4\x83 s\xc4\x83 \xc3\xael omoare. Pentru testul final, Galen \xc3\xael trimite pe Fitz la Forge - primul loc atacat de Pira\xc8\x9bii Cor\xc4\x83biilor Ro\xc8\x99ii \xc8\x99i locul \xc3\xaen care au ap\xc4\x83rut primii neoameni. De\xc8\x99i atacat de ace\xc8\x99tia, Fitz reu\xc8\x99e\xc8\x99te s\xc4\x83 scape cu via\xc8\x9b\xc4\x83 \xc8\x99i s\xc4\x83 revin\xc4\x83 la Buckkeep, unde cineva a \xc3\xaencercat s\xc4\x83 \xc3\xael asasineze pe Burrich \xc8\x99i l-a ucis pe Faur, c\xc3\xa2inele primit \xc3\xaen dar de Fitz de la Lady Patience. _NEWLINE_C\xc4\x83tre sf\xc3\xa2r\xc8\x99itul c\xc4\x83r\xc8\x9bii, Fitz este trimis \xc3\xaen Regatul Muntelui pentru a-l asasina pe prin\xc8\x9bul Rurisk. Regal \xc3\xaei compromite misiunea, povestindu-i prin\xc8\x9besei Kettricken, sora lui Rurisk, despre \xc3\xaens\xc4\x83rcinarea pe care acesta o are. B\xc4\x83iatul descoper\xc4\x83 c\xc4\x83 totul face parte din planul lui Regal de a fura tronul cu ajutorul lui Galen, care \xc3\xaencearc\xc4\x83 s\xc4\x83 \xc3\xael asasineze pe Verity cu ajutorul Me\xc8\x99te\xc8\x99ugului. Prin\xc8\x9bul Rurisk este otr\xc4\x83vit, iar sora lui, Kettricken - care urmeaz\xc4\x83 s\xc4\x83 se m\xc4\x83rite cu Verity - r\xc4\x83m\xc3\xa2ne singura mo\xc8\x99tenitoate a Regatului Muntelui. Fitz este otr\xc4\x83vit \xc8\x99i el, apoi aruncat \xc3\xaentr-un bazin cu ap\xc4\x83 fierbinte, \xc3\xaen \xc3\xaencercarea lui Regal de a sc\xc4\x83pa de el. Sim\xc8\x9bind c\xc4\x83 i se apropie moartea, Fitz \xc3\xael contacteaz\xc4\x83 pe Verity cu ajutorul Me\xc8\x99te\xc8\x99ugului, ajut\xc3\xa2ndu-l s\xc4\x83 \xc3\xael omoare pe Galen. B\xc4\x83iatul este salvat de la \xc3\xaenec de Curios (care nu fusese ucis de Burrich, ci trimis cadou prin\xc8\x9bului Rurisk) \xc8\x99i vindecat de Jonqui, sora regelui Regatului Muntelui, Eyod.\n_START_SECTION_\nOpinii critice\n_START_PARAGRAPH_\nPixel Planet avertizeaz\xc4\x83 cititorii: \xe2\x80\x9eDac\xc4\x83 te-ai s\xc4\x83turat de un fantasy-cli\xc8\x99eu plin de elfi, care inund\xc4\x83 libr\xc4\x83riile, trebuie s\xc4\x83 cite\xc8\x99ti Ucenicul asasinului\xe2\x80\x9d, \xc3\xaen timp ce scriitorul Orson Scott Card crede c\xc4\x83 \xe2\x80\x9eRobin Hobb a stabilit standardul pentru romanul fantasy contemporan\xe2\x80\x9d. Locus vede \xc3\xaen roman \xe2\x80\x9eun fantasy medieval cu elemente gotice sumbre\xe2\x80\x9d, iar Grimdark Review \xc3\xael consider\xc4\x83 \xe2\x80\x9eco carte fantasy cu adev\xc4\x83rat epic\xc4\x83, un roman cu adev\xc4\x83rat clasic\xe2\x80\x9d._NEWLINE_Entertainment Weekly apreciaz\xc4\x83 \xe2\x80\x9epersonajele uluitoare\xe2\x80\x9d \xc8\x99i \xe2\x80\x9e\xc3\xaentors\xc4\x83turile intrigii plauzibile, dar nu previzibile\xe2\x80\x9d, lucru subliniat \xc8\x99i de The Washington Post: \xe2\x80\x9eC\xc4\x83lc\xc3\xa2nd pe urmele lui George R. R. Martin, Hobb str\xc4\x83luce\xc8\x99te \xc3\xaen abilitatea de a crea personaje cu psihologie credibil\xc4\x83, manipulate \xc8\x99i compromise de intrigi politice\xe2\x80\x9d. La r\xc3\xa2ndul s\xc4\x83u Fantasy Book Review consider\xc4\x83 c\xc4\x83 \xe2\x80\x9enara\xc8\x9biunea este intens\xc4\x83 \xc8\x99i extrem de pl\xc4\x83cut\xc4\x83, merit\xc3\xa2nd a fi citit\xc4\x83 chiar \xc8\x99i numai pentru \xc3\xaendem\xc3\xa2narea autoarei de a m\xc3\xa2nui cuvintele\xe2\x80\x9d.\n_START_SECTION_\nInfluen\xc8\x9b\xc4\x83\n_START_PARAGRAPH_\nCartea a inspirat forma\xc8\x9bia olandez\xc4\x83 de symphonic-metal, Within Temptation, s\xc4\x83 scrie c\xc3\xa2ntecul "Hand of Sorrow" de pe albumul The Heart of Everything.'